Burjassot aprova una moció en defensa de la qualitat democràtica, l’educació, la memòria històrica, la transparència i la independència periodística
2025-07-24

En la seua sessió plenària ordinària celebrada este dimarts, 30 d’abril, el Ple de l’Ajuntament de Burjassot ha aprovat la moció presentada per Compromís, a la qual s’ha adherit el PSPV-PSOE, en defensa de la qualitat democràtica, l’educació, la memòria històrica , la transparència i la independència periodística.

En els acords de la moció, aprovada amb els vots a favor del PSPV-PSOE, Compromís i Unides per Burjassot, en contra del PP i VOX i l’abstenció del regidor no adscrit, l’Ajuntament de Burjassot “insta a la Generalitat Valenciana a continuar desenvolupant la Llei 4/2018 per la qual es regula i promou el plurilingüisme en el sistema educatiu valencià i a garantir l’ensenyament en valencià i del valencià, mitjançant l’augment progressiu dels continguts en llengua pròpia i en primera llengua estrangera en l’educació valenciana amb la condició d’aconseguir el ple domini de les dos llengües oficials i una primera llengua estrangera en finalitzar l’escolarització pública”.

Així mateix, també s’insta a la Generalitat a mantindre els processos selectius i oposicions ja convocades en À Punt i a continuar desenvolupant les actuals Lleis de Memòria Democràtica i de Transparència i Bon Govern de la Generalitat Valenciana perquè, en este últim cas, “la ciutadania tinga accés a la informació pública i perquè es garantisquen les pràctiques ètiques i transparents dels càrrecs públics”.

La moció també arreplega, entre altres acords, “instar la Mesa de les Corts Valencianes i a la Generalitat al fet que facen complir la Llei de Transparència i Bon Govern als parlamentaris que fugen de la publicació del seu patrimoni i percepcions econòmiques, tal com mana l’actual legislació”.